钦定古今图书集成/明伦汇编/皇极典/第205卷 > 汉
## 钦定古今图书集成/明伦汇编/皇极典/第205卷 > 汉

### 高帝仍秦制以建亥月为岁首

按《史记》《汉书高祖本纪》不载按《史记封禅书》：“高祖
初起，祷丰枌榆社，徇沛，为沛公祠蚩尢，衅鼓旗。遂以
十月至灞上，与诸侯平咸阳，立为汉王。因以十月为
年首。”

### 文帝十五年诏议改正朔

按：《汉书文帝本纪》：“十五年春，黄龙见于成纪。上乃下
诏议郊祀，公孙臣明服色。”

按《史记封禅书》，孝文帝即位十三年，鲁人公孙臣上
书曰：“始秦得水德，今汉受之。推《终始传》，则汉当土德，
土德之应黄龙见，宜改正朔，易服色，色尚黄。是时丞
相张苍好律历，以为汉乃水德之始，故河决金堤，其
符也，年始冬十月，色外黑内赤，与德相应。”如公孙臣
言，非也，罢之。后三岁，黄龙见成纪。文帝乃召公孙臣，
拜为博士，与诸生草《改历》、服色事。

### 武帝太初元年始定以建寅月为岁首

按《汉书武帝本纪》：“太初元年夏五月，正历以正月为
岁首，色上黄，数用五，定官名，协音律。”

〈注〉师古曰：谓以建寅之月为正也。《未正历》之前，谓建亥之月为正。今此言以正月为岁首者，史追正其月名。张晏曰：“汉据土德，土数五，故用五，谓印文也。若丞相曰丞相之印章”，诸卿及守相印文不足五字者，以之足之。